AFRIKAANSE OPSOMMING: Adolessensie, veral vir tienerseuns, is 'n tyd van ontdekking, eksperimentering en waagstukke neem - "a rejection of the mundane" (Pinnock, 1997, p. 7). Soos hulle geslagsidentiteit ontwikkel, begin seuns hulle met hulle vaders identifiseer en ontvang hulle vaderlike ondersteuning. So ontwikkel die seuns mettertyd 'n interne lokus van beheer en die nodige vaardighede wat hulle in staat stelom die uitdagings van die lewe te hanteer. Sonder ouer mans wat aan adolessente seuns die begeleiding kan verskaf om die take te bemeester wat nodig is vir die bereiking van volwassenheid, raak seuns op ander seuns aangewys om hulle by te staan in hierdie oorgangsfase. In die afwesigheid van gemeenskapsbetrokkenheid en positiewe manlike rolmodelle, kan dié deurgangsrites rampspoedige gevolge hê. In 1999 is 'n primêre gesondheidskliniek in Jamestown (10km suidoos van Stellenbosch) geopen en die personeel van dié kliniek het die Departement van Sielkunde van die Universiteit van Stellenbosch genader vir bystand, aangesien daar 'n dringende behoefte vir sielkundige dienste in die gemeenskap was. Die rolspelers in die gemeenskap was veral bekommerd oor die manlike jeug in die area wat geïdentifiseer is as mense wat die risiko loop om by bendeverwante aktiwiteite betrokke te raak en onder wie dwelm en -alkoholmisbruik aan die toeneem was. In vennootskap met Usiko is 'n afleidingsprogram vir deurgangsrites in Stellenzicht Sekondêre Skool begin. Die teikengroep was een-en-twintig seuns en die program sou nege maande duur. Dertien mans (mentors) is uit Jamestown en omliggende gebiede gekeur om die seuns (mentees) deur hierdie proses te lei. Hierdie navorsingsprojek is 'n uitkoms-evaluering vanuit die perspektief van die een-en-twintig jong mans wat deelgeneem het aan die eerste Jamestown Usiko Jeugprojek, sowel as vanuit die perspektief van sleutelinformante (ouers/voogde en onderwysers). Terugvoering van die mentees het bevestig dat deelname aan die projek bygedra het tot 'n verbetering in interpersoonlike verhoudinge, 'n afname in betrokkenheid by hoë-risiko aktiwiteite, en 'n inspirasie om nadelige omstandighede te oorkom. Die onderwysers het egter gewys op die noodsaaklikheid van nouer samewerking tussen die projek en die skool om sodoende negatiewe gesindhede by die deelnemers teen te werk. Aanbevelings wat van die mentees, hulle ouers/voogde en onderwysers ontvang is, was 'n bron van onskatbare waarde om die inhoud en prosesse van die program, wat nou in sy derde siklus is, te verbeter.